## El Teatre Principal de València presenta ‘Firmamento’, el premiat espectacle de la companyia La Veronal

*** Este espectacle de Marcos Morau es podrà vore en una funció única el 20 d’octubre
* Té tres premis Talía 2024, entre els quals el de millor espectacle de dansa, i dos premis Godot 2024**

La Conselleria d’Educació, Cultura, Universitats i Ocupació, a través de l’Institut Valencià de Cultura, presenta l’espectacle *Firmamento* de la companyia La Veronal, que es podrà vore el 20 d’octubre en el Teatre Principal de València.

L’espectacle està dirigit pel valencià Marcos Morau, Premi Nacional de Dansa 2013 i nomenat Cavaller de l’Orde de les Arts i les Lletres pel Ministeri de Cultura de França en 2023.

La coreografia, firmada per ell mateix en col·laboració amb les intèrprets, ha obtingut tres Premis Talía 2024 a millor espectacle de dansa, millor intèrpret femenina de dansa per a Lorena Nogal i millor labor de producció de les arts escèniques. Així mateix, té els Premis Godot 2024 a millor coreografia de dansa contemporània i millor intèrpret masculí de dansa per a Jon López.

Completen l’elenc juntament amb Jon López i Lorena Nogal, Àngela Boix, Núria Navarra, Marina Rodríguez i Shay Partush.

*Firmamento* és un tribut a l’imaginari viatger de la infància, moment de la vida en el qual somiàvem infinitament en gran perquè en el món dels adults ens sentíem infinitament xicotets, apunta el director.

Partint d’esta mirada regressiva als nostres escenaris infantils*, Firmamento* s’erigix com una invitació a somiar per a tots els públics i es planteja com una reflexió a través de les raons que ens han dut fins ací, tant individualment com col·lectivament. L’obra vol ser un cant a la nostàlgia dels qui vam ser adolescents en els anys noranta que busca traçar llaços amb els adolescents de hui, a través d’un joc de portes i possibilitats.

En *Firmamento* el real i l’imaginat convergixen en un inquietant món nou, la qual cosa crea una tensió increïble entre els diferents elements que la componen i s’alça com una de les peces més plàstiques de la companyia.

Este espectacle vol ser el llegat que La Veronal oferix a les noves generacions i un exercici de reconciliació amb la vida per al públic adult. Segons el seu director és possiblement “un regal per a la meua (la nostra) adolescència, eixa peça que m’hauria agradat vore quan començava a apuntar a l’edat adulta, quan vaig començar a deixar de jugar al pati de l’escola i em disposava a travessar eixa gran avinguda plena de cotxes, crits i presses que seria el món en el qual vivim”.

**Marcos Morau (Ontinyent, 1982)**

Format entre València, Barcelona i Nova York en fotografia, moviment i teatre, Marcos Morau construïx mons i paisatges imaginaris amb una lúcida mirada cap a la contemporaneïtat. Morau és, sense dubte, una de les peces claus en la dansa internacional actual.

Des de 2004 dirigix La Veronal, que s’ha convertit en una de les companyies de dansa més destacades del panorama europeu i, en 2013, va rebre el Premi Nacional de Dansa en la categoria de creació atorgat pel Ministeri de Cultura d’Espanya i en 2023 va ser nomenat Cavaller de l’Orde de les Arts i les Lletres pel Ministeri de Cultura de França.

Les entrades es poden adquirir en les taquilles del teatre, així com en la [taquilla en línia de l’IVC.](https://ivc.gva.es/es/ivc/programacion-ivc/firmamento-24)

Fecha: 19/10/2024